中風

中風係由於腦部血管「阻塞」或「爆裂」，以致令到腦細胞失去血液、氧氣同養分嘅供應，最終令到腦細胞受損或死亡，繼而影響到嗰個部分腦細胞所控制嘅功能，產生各種神經症狀。

中風係嚴重嘅內科急症，三個月內嘅死亡率大概係百份之三十。但係，生存者當中，有超過一半會完全回復自我照顧能力，少於兩成嘅病人有嚴重殘障。復原因素除咗取決於腦部受損嘅嚴重程度、併發症嘅產生以及中風前病人嘅自我照顧能力之外，病人同家屬／照顧者態度同支持以及適當嘅康復治療亦起咗決定性嘅作用。

分類
出血性中風：俗稱「爆血管」，由於高血壓或腦血管疾病，例如腦血管腫瘤而導致腦血管破裂。
缺血性中風：因為腦血管硬化導致血管狹窄同閉塞或因為血凝塊流到腦血管造成閉塞。

徵狀
半身郁唔到
講嘢唔清楚
嘴歪
眼斜
吞食困難
大小便失禁
感覺麻木
流口水
嚴重者甚至昏迷或死亡

導致中風因素
食煙
年齡：年紀越大，中風機會越大
血壓高
血內膽固醇過高
過重
缺乏運動
先天性腦血管腫瘤或血管壁過薄
其他疾病例如糖尿病、風濕性心臟病等會令中風危險倍增

治療

藥物治療
血小板抗集結劑
血小板抗集結劑具有抗血栓形成嘅作用。
亞司匹靈 Aspirin
氯比格雷 Clopidogrel
待匹力達 Dipyridamole

抗凝劑
抗凝劑常用於心律不齊嘅病人，可以幫助防止血栓嘅形成同擴大。
低份子肝素
薄血丸

溶栓劑
根據外國經驗，溶栓劑只適用於腦梗塞唔多過幾個鐘嘅病人。但係，由於亞洲人較容易有出血性中風，呢種治療仍未被列入為標準治療之一。

血壓嘅控制
對於缺血性中風嘅病人嚟講，血壓偏高有助增加腦部血液循環。所以，喺中風最初嗰兩星期，除非收縮壓持續超過220毫米水銀柱(mmHg) 或 舒張壓超過120毫米水銀柱(mmHg)，醫生會建議病人避免服用血壓藥。

外科手術
外科手術可以幫助移走大型嘅血塊以減低顱內壓。其他嘅手術，包括接駁新嘅血管、切除部份頸動脈同斑塊、導管手術或擺放金屬支架可以改善腦部供血。如果發現有動脈瘤存在，可以將佢切除或注射促纖維化劑以減低血管破裂嘅機會。

綜合治療
當病情穩定之後，病人就會轉到復康病房或醫院繼續接受以下治療同護理：
復康護理
物理治療
職業治療
言語治療
醫務社會工作服務

衞生防護中心 - 中風
長者健康服務網站 - 中風
中風治療

參考文獻
Richard Kay, Cesare Fieschi, Marc Fisher, (2000), Prevention of Ischemic Stroke, Martin Dunitz Ltd The Livery House, London.
Walter Huber, Klaus Willmes (1997), Piracetam as an adjuvant to language therapy for Aphasia, Arch Phys Med Rehabil Vol 78 March 1997

病
神經內科